ועדת הכלכלה, כנסת 18, פרוטוקול מספר 95, 2009-11-03 12:30

יצחק וקנין: אני פותח את ישיבת ועדת הכלכלה.

יצחק וקנין: על סדר היום: תקנות מועצת הצמחים (ייצור ושיווק) (מועצת הזיתים) (תיקון מס' 2), התשס"ט-2009.

יצחק וקנין: ביום רביעי, 26.7.2009 הביא שר החקלאות ופיתוח הכפר את תקנות מועצת הצמחים (ייצור ושיווק) (מועצת הזיתים) התשס"ח-2008 – דחיית מועד הבחירות למועצה.

יצחק וקנין: קראתי את החומר ואת בקשתו של השר.

יצחק וקנין: אני מבין שאין אפשרות לקיים את הבחירות במועד כפי שנקבע בחוק ויש צורך לדחות אותן למועד נוסף.

יצחק וקנין: הבנתי שיש מגמה של השר לאחד את המועצות, דבר שנעשה לגבי ענף ההדרים וענף הפירות שאוחדו יחד.

יצחק וקנין: יוסי, תציג בבקשה.

יוסי ישי: הבקשה שלנו היא לדחות את מועד הבחירות ל-31.4 ולהמשיך את קיומה של המועצה הזמנית עד אז.

יוסי ישי: הנימוקים: ענף הזית נמצא בתנופת פיתוח גדולה מאוד בכל חלקי הארץ.

יוסי ישי: זה ענף מזון בסיסי, פרוס בפריפריה, מרביבים בנגב ועד לגליל העליון ועד בקעת בית שאן במזרח.

יוסי ישי: לענף הזה יש כמה יתרונות: זה גם מזון, זה גם ירוק עד, ריאות ירוקות, חסכוני במים, חלקו הגדול גדל באדמת בעל והחלק האחר מושקה במים שוליים, קולחים, מים מליחים ושפד"ן.

יוסי ישי: יש לנו עניין בענף ובאלפי הדונמים הניטעים כל שנה.

יוסי ישי: אנחנו נותנים מענקים לפיתוח הענף הזה בכל חלקי הארץ ובכל המגזרים ואין הבחנה בין האזורים.

יוסי ישי: את הרגולציה לענף הזה עושה מועצת הזיתים.

יוסי ישי: לצערי הרב, בגלל קשיים שונים - לחלקם יש חלקות קטנות וקשה להם לשלם היטלים וישנן גם בעיות נוספות.

יוסי ישי: במשך שנים המועצה הזאת נמצאת בגירעונות.

יוסי ישי: היחס בין הוצאות השכר והתקורות לעומת התקציב הכולל שלה הוא גבוה מאוד ולמעשה היא מתנהלת בחוסר יעילות.

יוסי ישי: בכוונתנו להחיל על מועצת הזיתים מהלך ייעול שכבר עשינו במועצה אחרת.

יוסי ישי: איחדנו כבר את ענף ההדרים עם ענף הפירות ועם ענף הירקות.

יוסי ישי: אחרי מחלות ילדות זה עולה על דרך המלך ואנחנו כבר רואים את התוצאות.

יוסי ישי: השירות, גם לחקלאי וגם לצרכן, עלה בצורה ניכרת.

יוסי ישי: גם כאן אנחנו רוצים לעשות אותו דבר.

יוסי ישי: התיקון הזה דורש תיקוני חקיקה ולכן אנחנו מבקשים חצי שנה כדי לסיים את הפעולות.

יוסי ישי: אנחנו רוצים לעשות את זה בשכל, להסדיר את הנכסים, להסדיר את ההתחייבויות, לבצע את התיקונים הדרושים בהרכב המועצה, כך שנשלב בתוך המועצה נציגים של ענף הזיתים.

יוסי ישי: בהתאם לכללים, נצטרך לבחור את הנהלת ענף הזיתים.

יוסי ישי: אגב, בכוונתנו לאחד את זיתי המאכל וזיתי השמן ליחידה אחת, כענף אחד במועצת הצמחים.

יוסי ישי: כמו שאמרתי, אנחנו רוצים לתקן את החוק, לצרף את הנציגים מהמגזרים השונים גם למועצת הצמחים וגם להנהלת הענף.

יוסי ישי: אנחנו בטוחים שכמו שזה קרה בענפים אחרים, התוצאה תהיה תועלתית גם למגדלים וגם לצרכנים.

יוסי ישי: נוכל לטפל בשורה שלמה של נושאים כמו: איכות השמנים, מניעת זיופים, הגדלת התפוקות והגנה על התוצרת המקומית.

יוסי ישי: נוכל להשיג זאת אם נעשה את זה בצורה מסודרת, דבר שלצערי לא ניתן לעשות כיום.

יוסי ישי: לכן אנחנו מבקשים את אישור.

ג'מאל זחאלקה: אם זה כל-כך טוב, מדוע כמעט כל מגדלי הזית מתנגדים?

יוסי ישי: לא ידוע לי שמגדלי הזיתים מתנגדים.

יוסי ישי: ישבנו עם חברי המועצה הזמנית, שבתוכם יש גם מגדלים.

יוסי ישי: המועצה הזמנית הודיעה לשר שהיא תומכת במהלך.

יוסי ישי: הקמנו צוות משותף, יש לי פרוטוקולים.

יוסי ישי: התקיימו כבר 4 ישיבות לגבי המהלך.

יוסי ישי: אני משוכנע - אני כבר 10 שנים בתפקיד, 3 קדנציות.

יוסי ישי: אני הובלתי את המהלך הראשון של איחוד מועצת ההדרים עם מועצת הפירות.

יוסי ישי: הובלתי גם את המהלך השני של איחוד הפירות, הירקות וההדרים.

יוסי ישי: אני מכיר את התועלות.

יוסי ישי: המועצה, כפי שהיא מתנהלת היום, כשעלות השכר והתקורות שלה נוגסות ברוב התקציב, זה לא מאפשר תקציב לפעולות.

יוסי ישי: אנחנו רוצים את טובת הענף.

יצחק וקנין: האם מישהו מהנציגים מעוניין לדבר לפני שאגיד את מה שיש לי להגיד?

יצחק וקנין: אני מכיר את כל הענפים יחד ומכיר את מה שנעשה בשנים האחרונות לגבי שאר המועצות.

דן אילון: אני מגדל זיתים בסדר גודל של כ- 500 דונם.

דן אילון: אני דירקטור במועצה הזמנית של מועצת הזיתים.

דן אילון: מעולם לא נערך דיון ענייני.

דן אילון: אני חולק על דעתו של מנכ"ל משרד החקלאות, שהמועצה הזמנית אישרה את הבקשה של השר בזמנו.

דן אילון: בסך הכול אמרנו שאנחנו נדון בזה במסגרת ועדה שתוקם ואז חברי הדירקטוריון יחליטו ויתנו את תשובתם לשר.

דן אילון: נמצאים בידי סדר גודל של כ-100 מגדלים שמתנגדים.

יצחק וקנין: מה הסיבה להתנגדות?

ג'מאל זחאלקה: יש לי עוד 60 מתנגדים.

יוסי ישי: זה לא הנושא.

יצחק וקנין: מה הסיבה להתנגדות?

דן אילון: אחד הסעיפים שהועלו בהצעה הוא לאחד את מועצת הזיתים עם מועצת הפירות על מנת לגבות ביתר שאת ולהעצים את הגבייה וגם את סדר הפעולות בנושא של ההיטלים.

דן אילון: ההיטלים שמושתים על מגדלי הזיתים הם לא היטלים קטנים.

דן אילון: הבעיה היתה שלא היה גוף מנהל שיגבה אותם כסדרם.

דן אילון: אם תאשרו לנו להמשיך בפעילותנו למשך תקופה שתאשרו אותה, אנחנו נדאג להקים גם פיקוח, גם סדר של גבייה מסודרת.

דן אילון: נמצאים איתי כאן אנשים - - -

יצחק וקנין: אני רוצה להגיד לך משהו, אני הבנתי את הכיוון.

יצחק וקנין: אני מכיר את הדבר הזה משאר המועצות שאוחדו כמו מועצת הפירות, מועצת הירקות ומועצת ההדרים.

יצחק וקנין: גם שם, כשניסינו לעשות את הדבר, היתה ההתנגדות חריפה.

יצחק וקנין: ההתנגדות שם היתה הרבה יותר גדולה.

יצחק וקנין: כולם חששו ופחדו מהמהלך הזה.

יצחק וקנין: בגדול, המהלך הזה, הוריד את ההיטלים, הקטין את העלויות.

יצחק וקנין: אני אומר זאת בוודאות מוחלטת.

יצחק וקנין: אני חקלאי ואני אומר את זה כחקלאי.

יצחק וקנין: לי חשוב מאוד שאף חקלאי לא יפגע.

יצחק וקנין: האמן לי, אני מדבר איתך כחקלאי.

יצחק וקנין: אני מגדל אבוקדו ויש לי גם ענף הטלה וענף פטם ואני מכיר את הדברים מקרוב.

יצחק וקנין: אוחדו המועצות והדבר הזה הביא להתייעלות הרבה יותר גדולה.

יצחק וקנין: אנחנו יודעים שצריך שכר למנכ"ל ואת כל מה שיש מסביב.

יצחק וקנין: אני רוצה להגיד לך, אני התמודדתי עם בעיות יותר קשות.

יצחק וקנין: היו שנים שכל שני וחמישי החקלאים היו שולחים אלינו מכתבים לגבי גובה ההיטלים.

יצחק וקנין: אני מבין את מה שאתה אומר אבל אני חושב שזה בדיוק הפוך.

יצחק וקנין: קראתי את מכתבו של השר ואני בטוח שהדברים הם בדיוק כפי שהוא כתב אותם.

יצחק וקנין: יש פה בעיה מאוד קשה.

יצחק וקנין: אם אתם כמגדלים לא תפנימו את זה, להערכתי לא יהיה חידוש.

יצחק וקנין: אני, אישית, מכיר את המנכ"ל הקודם שנפטר.

יצחק וקנין: ישבתי איתו אישית מספר פעמים לפני מספר שנים.

יצחק וקנין: היינו במערכת קשרים מאוד קרובה בגלל הקרבה שלי לנושא החקלאות.

יצחק וקנין: אני חושב שזאת תהיה טעות שלא ללכת למהלך הזה.

יצחק וקנין: זה מהלך שבסופו של דבר יהיה לטובתכם, בעיקר במועצות.

יצחק וקנין: זה יהיה רק לטובתכם.

יצחק וקנין: אין כל היגיון להחזיק לענף אחד בלבד - אתם לא מהווים אפילו 10% מענף ההדרים.

יצחק וקנין: אני רוצה להגיד לך שהם הלכו לאיחוד שזה לא היה פשוט.

לאה ורון: בכל מקרה, מנכ"ל משרד החקלאות אומר שלכך תידרש חקיקה נפרדת.

לאה ורון: כרגע אנחנו מדברים רק על דחייה.

יצחק וקנין: אני אומר לכם, תלכו למהלך הזה, זה לטובת העניין.

יצחק וקנין: אני אומר זאת כחקלאי.

יצחק וקנין: חשוב מאוד לאחד, יש יותר מידי מיסים שנגבים.

יצחק וקנין: בזה שאנחנו נאחד את המועצה אנחנו נקטין את העלויות.

יצחק וקנין: בשורה התחתונה, אם אנחנו דואגים לחקלאים, זה המהלך.

יצחק וקנין: אם אנחנו דואגים לכמה בעלי תפקידים, אז חבר'ה, אהלן וסהלן.

יצחק וקנין: ג'מאל זחאלקה, בבקשה.

ג'מאל זחאלקה: מדובר בנושא חשוב.

ג'מאל זחאלקה: גם הענף חשוב כלכלית וגם יש כל-כך הרבה מגדלים, חלקם חיים מהעניין הזה וחלקם זאת הכנסה נוספת חשובה מאוד שמעלה אנשים מעל קו העוני.

ג'מאל זחאלקה: 1,000 שקל בחודש הם מרוויחים מחלקה קטנה וזה עוזר המון למשפחות.

ג'מאל זחאלקה: אנחנו יודעים כמה פקיד צריך לעבוד כדי להרוויח עוד 1,000 שקל במשכורת שלו.

ג'מאל זחאלקה: לכן יש חשיבות לעניין הזה.

ג'מאל זחאלקה: בכל העולם יש מעמד מיוחד לענף שמן הזית ולענף הזית.

ג'מאל זחאלקה: אני רואה שכאן מנסים להמציא את הגלגל.

ג'מאל זחאלקה: זה הכלל וזה לא דבר חריג.

ג'מאל זחאלקה: זה הכלל בכל אגן המזרח התיכון.

ג'מאל זחאלקה: בכל המדינות של אגן הים התיכון, מעמד ענף הזית הוא כמו מעמד היין.

ג'מאל זחאלקה: שמן זית ויין הם באותו מעמד באותו סטאטוס.

ג'מאל זחאלקה: בארץ יש מועצת יין, למה שלא תהיה מועצת שמן זית?

ג'מאל זחאלקה: היות וזה ענף עולה.

ג'מאל זחאלקה: עכשיו אני אגיד לך מה החשד של כל המגדלים, יהודים וערבים כאחד ללא חריג?

ג'מאל זחאלקה: הם קיבלו בשורה גדולה מאוד לענף שלהם בשנה האחרונה.

ג'מאל זחאלקה: נבחר אדם בעל כישורים מיוחדים, גבוהים מאוד.

ג'מאל זחאלקה: אף אחד לא יכול לבוא ולהגיד שהאדם הזה לא מתאים.

ג'מאל זחאלקה: הוא נבחר בהליך מסודר, בכל הוועדות.

ג'מאל זחאלקה: הוא עבר כמעט 20 פרוצדורות עד שהוא נבחר.

ג'מאל זחאלקה: מדובר בד"ר פתחי עבד אל-האדי, אחד המומחים הגדולים ביותר והחשובים ביותר בכל אגן המזרח התיכון ואפילו בעולם בעניין שמן הזית והזית.

ג'מאל זחאלקה: ממשלת אוסטרליה הציעה לו משכורת ענקית, רק שיבוא לשם ויחיה את הענף, יהיה אחראי על הענף באוסטרליה.

ג'מאל זחאלקה: הוא מוזמן כל הזמן ללמד באיטליה ובספרד טעימות של שמן זית.

ג'מאל זחאלקה: כך שהיתה בשורה שסוף סוף יש מישהו עם הכישורים המקצועיים.

ג'מאל זחאלקה: יש לו גם היסטוריה של ניהול.

ג'מאל זחאלקה: הוא עבד שנים ארוכות במשרד החקלאות.

ג'מאל זחאלקה: לכן למגדלים יש קונצנזוס שיש עכשיו סיכוי, צריך רק לתת לו אפשרות.

ג'מאל זחאלקה: השר, משיקולים שלו, למרות שהוא עבר והוא נבחר, השר לא נתן את המינוי.

ג'מאל זחאלקה: הוא נבחר על ידי המועצה.

יצחק וקנין: אנחנו דנים עכשיו בנושא הדחייה.

יצחק וקנין: אני נותן לך עוד דקה ובזה אתה מסיים.

ג'מאל זחאלקה: אני רוצה להגיע לשורה התחתונה.

ג'מאל זחאלקה: ענף שמן הזית הוא ענף עולה, צריך לעודד את החקלאים.

ג'מאל זחאלקה: מועצה נפרדת יכולה לעשות את זה ולא לקבור את זה בתוך מועצת הצמחים כמשהו שולי.

ג'מאל זחאלקה: צריך להתאמץ וצריך לתמוך.

ג'מאל זחאלקה: יש עכשיו סיכוי, יש מנכ"ל חדש, יש ביקוש גדול יותר לשמן זית.

ג'מאל זחאלקה: לכן זאת הזדמנות.

ג'מאל זחאלקה: אני מציע שהוועדה תבקש ממשרד החקלאות בקשה למנות, לתת מינוי לדוקטור פתחי עבד אל-האדי.

ג'מאל זחאלקה: אני מבין שאין התנגדות.

ג'מאל זחאלקה: לפני שמאשרים לשר את הבקשה שלו אנחנו רוצים הבטחה ממשרד החקלאות שהוא לא יפרק את המועצה וימנה את המנכ"ל המוכשר שנבחר.

ג'מאל זחאלקה: כשנבחר מישהו מוכשר צריך לבטל אותו?

ישראל חסון: מי אלה ארבעת המגדלים שהם חברי המועצה?

דן אילון: דני אילון, סוהיל זידאן, אורי יוגב מרביבים ולביב טאריף.

יצחק וקנין: דב חנין, בבקשה.

יצחק וקנין: אני מגביל אותך בזמן כי יש פה עניין טכני ביותר.

דב חנין: עם כל הכבוד, אדוני היושב ראש, אני חושב שהשאלה היא לא טכנית.

דב חנין: אני רוצה להצטרף לדבריו של חבר הכנסת זחאלקה, שהציג את הבעיה האמיתית שיש כאן.

דב חנין: אנחנו יוצרים כאן מנגנון שבעצם מסכל את הפעלתה של המערכת שמתאימה.

דב חנין: לקידום ועידוד ענף הזיתים בישראל.

דב חנין: המערכת הזאת אין שום סיבה לחסל אותה.

דב חנין: להיפך - - -

יוסי ישי: זה הפוך.

יצחק וקנין: דב, לא היית כאן בתחילת הדיון.

יצחק וקנין: אתה לא חקלאי, אני חקלאי.

יצחק וקנין: אני אומר לך דברים ברורים לחלוטין.

יצחק וקנין: אני זוכר מה עשו החבר'ה החקלאים שבאו לפה עם כל הלוביסטים שלהם כדי להתנגד לאיחוד מועצת ההדרים, מועצת הפירות ומועצת הירקות.

יצחק וקנין: אני אומר לך באחריות מלאה.

יצחק וקנין: מה שנעשה פה זה קטן.

יצחק וקנין: אני זוכר את הלובי שלהם.

יצחק וקנין: היום כולם אומרים שזה הדבר הטוב ביותר שנעשה.

יצחק וקנין: זה חיסכון גדול בעלויות.

יצחק וקנין: לכל מועצה היה מנכ"ל והיה מזכיר ומזכירה ומה שאתה לא רוצה.

יצחק וקנין: היום איחדו את המועצות.

יצחק וקנין: אני לא חושב שסדר גודל של ענף הזיתים, עם כל החשיבות שלו, הוא לא מהווה אפילו 10% מענף ההדרים, שלא לדבר על ענף הפירות.

יצחק וקנין: אם אני אצטרך להצביע כחקלאי, אני אתן יד למגמה של השר, אבל כרגע זה לא הנושא.

יצחק וקנין: הנושא כרגע לדחות את הבחירות כי אי-אפשר לקיים כרגע את הבחירות.

יצחק וקנין: השר מבקש דחיה.

יצחק וקנין: אנחנו נדחה ובמקביל הם יבואו בדברים עם משרד החקלאות.

יוסי ישי: משרד החקלאות מכיר בענף הזיתים כענף מיוחד, במיוחד את הזיתים המסורתיים והוא רוצה לעזור להם מתקציב המשרד.

יוסי ישי: כרגע, בגלל שפג תוקפה של המועצה הזמנית ואם לא מאריכים אותה אני לא יכול לעזור להם.

יוסי ישי: כל מה שאני מבקש עכשיו זה להאריך בחצי שנה את המנדט של המועצה הזמנית, כדי שנוכל להמשיך ולתמוך בה ואחר-כך נמשיך להתווכח.

ג'מאל זחאלקה: אתה העלית את הנושא של פירוק המועצה.

יוסי ישי: אני העליתי את זה במסגרת המדיניות של המשרד.

יוסי ישי: זה נעשה במסגרת היעד שלנו להעדיף מאוד את הכרם המסורתי ולסייע לחקלאים בגובה ההיטלים.

יוסי ישי: אבל זה לא עכשיו, כרגע אתם מונעים מאיתנו לסייע עכשיו.

יצחק וקנין: היועץ המשפטי של הוועדה.

ניר ימין: אני רוצה להגיד שני משפטים בנוגע למה שנמצא על סדר יומה של הוועדה, דהיינו, הארכת המועד שבו תוכל להמשיך ולתפקד המועצה הזמנית והמועד האחרון לקיום בחירות ראשונות למועצת הזיתים.

ניר ימין: אני רוצה להזכיר לוועדה שהתקיימו כבר שני דיונים.

ניר ימין: אם אני לא טועה, כבר מ-2003 לא היו מינויים של קבע ולמעשה המינויים היו שלא בתוקף עד 2008, שאז תוקנו תקנות מועצת הזיתים.

ניר ימין: המועצה הזמנית היתה אמורה לכהן ומשרד החקלאות ביקש שהיא תכהן עד סוף מרץ והוועדה אישרה עד 31.12.2008.

ניר ימין: לאחר מכן הגיע משרד החקלאות וביקש להאריך את התקופה הזאת עד סוף דצמבר 2009.

ניר ימין: הוועדה האריכה עד 31.7.2009 מתוך הבנה שבעצם התפקוד של המועצה הזמנית הזאת לא אמור להיות תפקוד קבע, היא אמורה להתעסק רק בניהול השוטף, היא לא אמורה לקבל החלטות לגבי המגדלים.

ניר ימין: אני חושב שהוועדה צריכה לשקול את זה גם עכשיו כי זה לא עולה בקנה אחד עם רוח וכוונת המחוקק, שבאה לתת ביטוי בהרכב של המועצה לנציגי המגדלים, לזכות שלהם לבחור את הנציגים שלהם למועצה, להיבחר בעצמם בהרכב הקבוע של המועצה ולקיים את העניינים שלהם בעצמם.

ניר ימין: לכן, כשהמועד של ה-30.4.2010 מתבקש על ידי משרד החקלאות, כמועד האחרון שבו יתבקשו לקיים בחירות, אני חושב שצריך לשמוע נימוקים למה דווקא המועד הזה והאם השתנו התנאים?

ניר ימין: הרי ביקשתם מועדים שהם קצרים יותר, עוד לפני שהוועדה קיצרה לכם את המועדים האלה.

ניר ימין: האם אי אפשר לקיים את הבחירות האלה כדי לשקף את הזכויות של המגדלים בתאריך מוקדם יותר?

יוסי ישי: במכתב שהפננו ליושב ראש הוועדה, נימקנו את כל הנימוקים וצירפנו גם את הפניה של יושב ראש המועצה שמפרט.

יוסי ישי: מדובר במועצה שהמנכ"ל נפטר, שנה היא לא תפקדה וכוח האדם שלה מצומצם.

יוסי ישי: היו שם בעיות ניהוליות קשות מאוד, היו אי-סדרים כספיים.

יוסי ישי: המועצה לא היתה מסוגלת לשלם את שכר העובדים, לא מסוגלת לשלם לספקים.

יוסי ישי: יש גירעון מובנה בגלל עלויות השכר והתקורות שבתקציב.

יוסי ישי: אנחנו צריכים להבריא את המועצה הזאת.

יוסי ישי: המשרד הזרים והולך להזרים הרבה כסף כדי לשקם את המועצה הזאת, אבל אי-אפשר לבצע את הפעולה הזאת אם המועצה לא בתוקף.

ג'מאל זחאלקה: אז תן צ'אנס למנהל החדש.

יוסי ישי: מה הקשר למנהל החדש?

יוסי ישי: המנהל החדש נמצא בתהליך, הוא נמצא בוועדה למינוי מנכ"לים.

ג'מאל זחאלקה: מחודש מאי.

ישראל חסון: יש פה ויכוח כשבכלל אין ויכוח.

יצחק וקנין: ג'מאל, כרגע אנחנו נותנים הארכה עד חודש אפריל.

יצחק וקנין: חבר הכנסת שי, בבקשה.

נחמן שי: אני רוצה להביע התנגדות למהלך הזה.

נחמן שי: אני חושש מאוד שבסוף סגירת מועצת הזיתים תצא לפועל.

נחמן שי: אנחנו נאבד את זה.

נחמן שי: אני לא רוצה להוסיף כי אני מכיר את הדיונים האלה.

נחמן שי: זה ענף ייחודי, הדורש מערכת ארגונית.

נחמן שי: הרעיון להבליע אותו בתוך מערכת אחרת הוא רעיון רע.

לאה ורון: אבל לא זה מה שמונח.

ישראל חסון: אני מוכרח להגיד לכם, יש פה ויכוח על משהו שאנחנו בכלל לא דנים עליו.

ישראל חסון: אתה מעורר כאן ויכוח - - -

ג'מאל זחאלקה: הוא דיבר על זה.

ישראל חסון: הוא יכול לדבר עד מחרתיים.

ישראל חסון: מה שמונח בפנינו - - -

דב חנין: זה כתוב במכתב של השר.

יצחק וקנין: מה שאתם אומרים לא מונח על סדר היום.

ישראל חסון: אני מחדד על מה הדיון.

דב חנין: השר מנמק את הדבר הזה כחלק מהרציונאל של המהלך.

יוסי ישי: זה צריך לעבור את הוועדה בכל מקרה.

ישראל חסון: אני שואל אותך שאלה: האם אתה מתנגד להמשך פעילותה של המועצה?

דב חנין: אני בעד המשך פעילותה.

ישראל חסון: זה הדיון.

יצחק וקנין: זאת פעולה טכנית, רבותיי.

ישראל חסון: הדיון הוא על המשך פעילות המועצה.

ישראל חסון: לטעמי, הדיון הוא מול משרד החקלאות ולשאול אותם האם הם מתכוונים לבוא כל חצי שנה על מנת שנאריך את המועצה הזמנית?

ישראל חסון: כמי שישב פה ב-2008 בדיון הזה, הנימוקים שמעלה כרגע המנכ"ל היקר, הם בדיוק אותם נימוקים עלו ומה לעשות, בכנסת מקיימים דיונים ולא קוראים את הדיונים הקודמים.

ישראל חסון: בדיוק אותם נימוקים עלו ב-2008 ובדיוק אותם דיונים יעלו ב-2010.

יצחק וקנין: אנחנו מדברים על חצי שנה בלבד.

ישראל חסון: אני אומר לכם, שבדיוק אותם נימוקים יעלו.

ישראל חסון: בעברית פשוטה, אני אומר לכם שעושים מאיתנו צחוק כגוף מבקר.

ישראל חסון: הוא מבקש ממני חצי שנה, שיגיש תכנית מה הוא עושה כל שבועיים כדי להבטיח שבמרץ הוא יגיע אלי ויאמר: אדוני לא צריך יותר את העזרה שלך, אני עובד.

ישראל חסון: זה דיון רציני.

ישראל חסון: אנחנו פה בכלל לא מדברים לעניין.

ישראל חסון: משרד החקלאות מעמיד אותנו בחוסר ברירה, כי אם אני לא אתן לו היום, אז הוא לא יגיע.

ישראל חסון: המצב הזה, שבו משחקים בנו, זה מצב – חבר'ה, המוחל על כבודו, כבודו מחול.

ישראל חסון: אני אומר לכם ביושר.

ישראל חסון: אני מציע לכולנו לעשות דבר אחר.

ישראל חסון: במקום לאשר עד אפריל, נאשר עד ינואר ונגיד למשרד החקלאות לבוא עד ינואר.

ישראל חסון: אני מאשר לך על ינואר.

ישראל חסון: תבוא לוועדת כלכלה ותציג לי למה אתה צריך לעוד 5 חודשים, תקבל.

ישראל חסון: אני לא מוכן לסידור הזה שכל חצי שנה תגיע אלי ותעבוד עלי בעיניים.

לאה ורון: מאחר וסדר יומה של הוועדה מאוד עמוס, אני מציעה לחברי הכנסת היא לאשר את הבקשה של שר החקלאות, כפוף לתכנית שאתה ביקשת שתוצג כחלק מהתקנות.

לאה ורון: מכתב המודיע לשר על החלטת הוועדה לאשר את התקנות לא יוצא אלא כפוף להעברת התכנית שביקשת מהשר להציג ואותה נעביר לחברי הוועדה.

ישראל חסון: מאחר ואני חושד כי פעם כבר נעתרתי להצעה שלך - - -

יצחק וקנין: הפער ביניכם אינו גדול.

יצחק וקנין: אני רוצה להקריא את התקנות ונביא אותם להצבעה.

אורי נוסבאום: "תקנות מועצת הצמחים (יצור ושיווק) (מועצת הזיתים), (תיקון מס' 2), התשס"ט-2009.

אורי נוסבאום: בתוקף סמכותנו לפי סעיף 2א(ב) לחוק מועצת הצמחים (ייצור ושיווק), התשל"ג-1973 ובאישור ועדת הכלכלה של הכנסת, אנו מתקינים תקנות אלה: תיקון תקנה 3: בתקנה 3א לתקנות מועצת הצמחים (ייצור ושיווק) (מועצת הזיתים) תשס"ח-2008 במקום י' באב התשס"ט (31 ביולי 2009), יבוא ט"ז בניסן התש"ע (30 באפריל 2010).

אורי נוסבאום: "

לאה ורון: אתם לא רוצים להתייחס שעבר כבר ביולי?

ניר ימין: צודקת מנהלת הוועדה.

ניר ימין: התקנות שאתם אמורים להביא היום אמורות לחול באופן רטרואקטיבי מ-1.8.2009 עד ה-3.11?

אורי נוסבאום: כן, כדי שלא יהיה מצב של ואקום.

ניר ימין: חשוב שזה ייאמר לפרוטוקול וגם שהשר הביא את התקנות לאישור הוועדה ב-27.7.

יצחק וקנין: הוא שלח אותם בזמן.

ניר ימין: ב-29.7.

ניר ימין: למעשה השאירו לוועדה יומיים לדון בתקנות האלה ולאשר אותן.

ישראל חסון: בזה שאתה מצביע בעד אתה לא מקדם את הפירוק, אתה מאפשר למועצה לפעול ולהתחיל.

ישראל חסון: כשהוא יגיע לפה עם ההצעה לפרק או בחירות, תגיד שאתה לא מאשר.

יצחק וקנין: הנושא כרגע הוא רק הארכת תוקף.

ג'מאל זחאלקה: אני לא אומר סתם.

ג'מאל זחאלקה: הוא אמר: תאריכו לי, אני הולך לפרק.

יוסי ישי: לא אמרתי את זה.

יוסי ישי: סליחה, אני מנכ"ל כבר 10 שנים.

יוסי ישי: ענף הזית מקבל אצלנו את הטיפול הטוב ביותר מכל הענפים.

יוסי ישי: אין מועצה שמקבלת מתקציב המשרד תמיכה בפעולות שלה.

יוסי ישי: מועצת הזית היא המועצה היחידה.

יוסי ישי: אנחנו רוצים לשפר את מצבו של הענף.

יוסי ישי: אנחנו משקיעים המון בענף הזה.

יוסי ישי: אנחנו רוצים לשפר את המצב גם של החקלאים.

ג'מאל זחאלקה: אתה הצעת לפרק את המועצה.

יוסי ישי: אני מבקש כרגע שאני אוכל עכשיו להמשיך לתת למועצה את מה שאני נותן.

יצחק וקנין: רבותיי, מי בעד התקנה?

לאה ורון: חבר הכנסת דניאל בן-סימון מצביע במקום חבר הכנסת עמיר פרץ.

יצחק וקנין: מי בעד?

יצחק וקנין: מי נגד?

יצחק וקנין: הצבעה בעד 5 נגד – 1 נגד – אין

יצחק וקנין: 5 בעד, 1 נגד, אין נמנעים.

נחמן שי: רגע, ההסתייגות שישראל דיבר עליה - - -

יצחק וקנין: אנחנו נכנס את העניין שהמשרד יעביר לוועדה את התכנית, בדיוק איך יתבצע התהליך.

לאה ורון: בטרם ייצא המכתב שמודיע - - -

ישראל חסון: אם אפשר, אני מבקש שבדיון הבא, קרי באפריל, בנושא חידוש המועצה, היושב ראש יהיה אותו יושב ראש.

ישראל חסון: אני באמת מבקש את זה.

נחמן שי: הוא מבין בעניין.

יצחק וקנין: תודה רבה, הישיבה נעולה.